Oficialusis leidinys L 318 , 20/11/1991 p. 0003 - 0006

specialusis leidimas suomių kalba: skyrius 2 tomas 8 p. 0096

specialusis leidimas švedų kalba: skyrius 2 tomas 8 p. 0096



Tarybos reglamentas (EEB) Nr. 3357/91 1991 m. lapkričio 7 d. iš dalies keičiantis Reglamentą (EEB) Nr. 918/83, nustatantį Bendrijos atleidimo nuo muitų sistemą EUROPOS BENDRIJŲ TARYBA, atsižvelgdama į Europos ekonominės bendrijos steigimo sutartį, ypač į jos 28 straipsnį, atsižvelgdama Komisijos pasiūlymą, kadangi, norint, kad administracinis supaprastinimas, numatytas 1983 m. kovo 28 d. Tarybos reglamento (EEB) Nr. 918/83, nustatančio Bendrijos atleidimo nuo muitų sistemą [1], su paskutiniais pakeitimais, padarytais Reglamentu (EEB) Nr. 4235/88 [2], 27 straipsnyje, būtų veiksmingas, jį būtina taikyti visoms importuojamoms menkaverčių prekių siuntoms, kadangi atitinkamai reikėtų pakeisti Reglamento (EEB) Nr. 918/83 27 straipsnį; kadangi, atsižvelgiant į sukauptą patirtį, reikėtų pataisyti Reglamento (EEB) Nr. 918/83 52-57, 63a, 63b, 72-77 straipsnius, kad būtų galima panaikinti sąlygas, kurias brangu ir sudėtinga taikyti, ir taip palengvinti tokių prekių importą; kadangi dėl to reikėtų panaikinti sąlygą dėl Bendrijos gaminių nelygiavertiškumo, nes ten, kur ji vis dar iš tikrųjų taikoma, nepavyksta ja užtikrinti veiksmingos apsaugos, nes kuriant tokius gaminius ji pradedama taikyti per vėlai, ir jos įgyvendinimas susijęs su ekspertų ginčais, kuriuos galima protingai išspręsti tik daugiau ar mažiau sistemingai atsižvelgiant į importuotojo interesus ir pripažįstant jo teisę į atleidimą nuo importo muitų dėl ypatingų su jo importu susijusių aplinkybių, PRIĖMĖ ŠĮ REGLAMENTĄ: 1 straipsnis Reglamentas (EEB) Nr. 918/83 iš dalies keičiamas taip: 1. 27 straipsnis pakeičiamas ir išdėstomas taip: "27 straipsnis Vadovaujantis 28 straipsniu, visas menkaverčių prekių siuntas, išsiųstas tiesiai iš trečiosios šalies gavėjui Bendrijoje, leidžiama įvežti be importo muitų. "Menkavertės prekės" — tai prekės, kurių savoji vertė kiekvienoje siuntoje neviršija 22 ekiu." 2. 52, 53 ir 54 straipsniai pakeičiami taip: "52 straipsnis 1. Atsižvelgiant į 53, 54, 56, 57 ir 58 straipsnius, mokslo prietaisus ir aparatus, kuriems netaikomas 51 straipsnis, leidžiama įvežti be importo muitų, kai jie įvežami grynai nekomerciniais tikslais. 2. 1 dalyje nurodytas atleidimas nuo importo muitų taikomas tik mokslo prietaisams ir aparatams, skirtiems: - arba valstybinėms įstaigoms, dirbančioms daugiausia švietimo ir tyrimų srityje, bei valstybinių įstaigų skyriams, dirbantiems daugiausia švietimo ir tyrimų srityje, - arba privačioms įstaigoms, dirbančioms daugiausia švietimo ir tyrimų srityje ir valstybių narių kompetentingų institucijų patvirtintoms, kad turi teisę tokias prekes gauti be importo muitų. 53 straipsnis Nuo importo muitų taip pat atleidžiama: a) atsarginės dalys, sudėtinės dalys ar reikmenys, tinkami moksliniams prietaisams ir aparatams, su sąlyga, kad tos atsarginės dalys, sudėtinės dalys ir reikmenys yra įvežami tuo pačiu metu kaip ir tie prietaisai ir aparatai, arba jei jie įvežami vėliau, su sąlyga, kad galima nustatyti, jog yra skirti tiems prietaisams ir aparatams: - kuriuos anksčiau buvo leista įvežti be muitų su sąlyga, kad tuo metu, kai nuo importo muitų prašoma atleisti konkrečias atsargines dalis, sudėtines dalis ar reikmenis, tie prietaisai ar aparatai vis dar yra mokslinio pobūdžio, arba - kurie turėtų būti atleisti nuo importo muitų tuo metu, kai prašoma nuo importo muitų atleisti konkrečias atsargines dalis, sudėtines dalis ar reikmenis; b) įrankiai, naudojami moksliniams prietaisams ir aparatams prižiūrėti, tikrinti, kalibruoti ir remontuoti, su sąlyga, kad tie įrankiai yra įvežami tuo pačiu metu kaip ir prietaisai bei aparatai arba, jei jie įvežami vėliau, su sąlyga, kad galima nustatyti, jog yra skirti prietaisams ir aparatams: - kuriuos anksčiau buvo leista įvežti be muitų su sąlyga, kad tuo metu, kai prašoma tuos įrankius atleisti nuo importo muitų, tie prietaisai ir aparatai vis dar yra mokslinio pobūdžio, arba - kurie turėtų būti atleisti nuo importo muitų tuo metu, kai prašoma nuo importo muitų atleisti tuos įrankius. 54 straipsnis 52 ir 53 straipsniuose: - "mokslinis prietaisas ar aparatas" — tai bet kuris prietaisas ar aparatas, kuris dėl savo objektyvių techninių charakteristikų ir tų rezultatų, kuriuos juo galima gauti, yra tinkamas daugiausia arba išimtinai mokslinei veiklai, - "įvežami nekomerciniais tikslais" — taikoma moksliniams prietaisams ir aparatams, skirtiems naudoti vykdant mokslinius tyrimus arba švietimo tikslais nesiekiant pelno." 3. 55 straipsnis išbraukiamas. 4. 56 ir 57 straipsniai pakeičiami taip: "56 straipsnis Prireikus ir laikantis 143 straipsnio 2 ir 3 dalyse nustatytos tvarkos, tam tikrų prietaisų ir aparatų atleisti nuo importo muitų negalima, kai nustatoma, kad tokių prietaisų ir aparatų įvežimas be muitų pakenktų Bendrijos pramonės atitinkamo gamybos sektoriaus interesams. 57 straipsnis 1. 51 straipsnyje nurodytų daiktų ir mokslinių prietaisų bei aparatų, atleistų nuo importo muitų pagal 53, 54 ir 56 straipsniuose nustatytas sąlygas, negalima skolinti, nuomoti ar perleisti už atlygį ar nemokamai prieš tai nepranešus kompetentingoms institucijoms. 2. Jei daiktas paskolinamas, išnuomojamas ar perleidžiamas įstaigai ar organizacijai, turinčiai teisę pagal 51 straipsnį arba 52 straipsnio 2 dalį pasinaudoti atleidimu nuo importo muitų, atleidimas nuo importo muitų galioja toliau su sąlyga, kad toji įstaiga ar organizacija naudoja tą daiktą, prietaisą ar aparatą tokiais tikslais, pagal kuriuos importo muitai netaikomi. Kitais atvejais skolinant, išnuomojant ar perleidžiant privalu prieš tai sumokėti importo muitus pagal tarifus, galiojusius tą dieną, kai daiktai buvo paskolinti, išnuomoti ar perleisti, atsižvelgiant į tų daiktų rūšį ir tą dieną kompetentingų institucijų nustatytą ar pripažintą jų muitinę vertę." 5. XIVa antraštinė dalis pakeičiama taip: "XIVa ANTRAŠTINĖ DALIS PRIETAISAI IR APARATAI, SKIRTI MEDICININIAMS TYRIMAMS, LIGŲ DIAGNOZAVIMUI AR MEDICININIAM GYDYMUI 63a straipsnis 1. Prietaisai ir aparatai, skirti medicininiams tyrimams, ligų diagnozavimui ir medicininiam gydymui, kuriuos labdaros ar filantropinės organizacijos arba privatūs asmenys padovanojo sveikatos institucijoms, ligoninių skyriams ar medicininių tyrimų institucijoms, valstybių narių kompetentingų institucijų patvirtintoms, kad gali gauti tokius daiktus be muitų, arba tokie prietaisai ir aparatai, kuriuos tokios sveikatos institucijos, ligoninės ar medicininių tyrimų institucijos perka tik už labdaros ar filantropinių organizacijų suteiktas lėšas ar savanoriškus įnašus, leidžiami įvežti be importo muitų visuomet su sąlyga, jei nustatoma, jog: a) dovanodamas tokius prietaisus ar aparatus dovanotojas neslepia savo komercinių tikslų; ir b) dovanotojas jokiais ryšiais nėra susijęs su prietaisų ar aparatų, kuriuos prašoma atleisti nuo muitų, gamintoju. 2. Tokiomis pat sąlygomis nuo muitų taip pat atleidžiama: a) atsarginės dalys, sudėtinės dalys ar reikmenys, tinkami minėtiems prietaisams ir aparatams, su sąlyga, kad tos atsarginės dalys, sudėtinės dalys ir reikmenys yra įvežami tuo pačiu metu kaip ir tie prietaisai ir aparatai, arba jei jie įvežami vėliau, su sąlyga, kad galima nustatyti, jog yra skirti tiems prietaisams ir aparatams, kuriuos anksčiau buvo leista įvežti be muitų; b) įrankiai, naudojami prietaisams ir aparatams prižiūrėti, tikrinti, kalibruoti ir remontuoti, su sąlyga, kad tie įrankiai yra įvežami tuo pačiu metu kaip ir prietaisai bei aparatai arba, jei jie įvežami vėliau, su sąlyga, kad galima nustatyti, jog yra skirti prietaisams ir aparatams, kuriuos anksčiau buvo leista įvežti be muitų. 63b straipsnis Taikant 63a straipsnį, ypač dėl jame minėtų prietaisų ir aparatų bei gaunančių organizacijų, 56, 57 ir 58 straipsniai taikomi mutatis mutandis." 6. 72 ir 73 straipsniai pakeičiami taip: "72 straipsnis 1. Daiktus, specialiai sukonstruotus fiziškai ar protiškai neįgaliųjų, išskyrus akluosius, švietimo, darbo ar socialinės pažangos tikslais, leidžiama įvežti be importo muitų, kai juos įveža: - arba patys neįgalieji savo pačių naudojimui, - arba įstaigos ar organizacijos, savo pagrindine veikla susijusios su neįgaliųjų švietimu arba pagalbos jiems teikimu ir kurias valstybių narių kompetentingos institucijos yra patvirtinusios kaip turinčias teisę šiuos daiktus gauti be muitų; 2. Pagal pirmos pastraipos sąlygas importo muitais neapmokestinamos minėtų daiktų atsarginės dalys, sudėtinės dalys ir reikmenys bei įrankiai, skirti minėtų daiktų priežiūrai, tikrinimui, kalibravimui ar remontui su sąlyga, kad tokios atsarginės dalys, sudėtinės dalys, reikmenys ar įrankiai yra įvežami tuo pačiu metu kaip ir minėti daiktai, arba jei jie įvežami vėliau, su sąlyga, kad galima nustatyti, jog jie yra skirti anksčiau be importo muitų įvežtiems daiktams arba daiktams, kurie turėtų būti atleisti nuo importo muitų tuo metu, kai nuo importo muitų atleisti prašoma konkrečias atsargines dalis, sudėtines dalis, reikmenis ar įrankius. 73 straipsnis Prireikus ir laikantis 143 straipsnio 2 ir 3 dalyse nustatytos tvarkos, tam tikrų daiktų atleisti nuo importo muitų negalima, kai nustatoma, kad tokių daiktų įvežimas be muitų pakenktų Bendrijos pramonės atitinkamo gamybos sektoriaus interesams." 7. 74 straipsnis išbraukiamas. 8. 75, 76 ir 77 straipsniai pakeičiami taip: "75 straipsnis Daiktų, skirtų naudoti patiems akliesiems ar neįgaliesiems, atleidimas nuo importo muitų, kaip numatyta 71 straipsnio pirmoje įtraukoje ir 72 straipsnio 1 dalies pirmoje įtraukoje, priklauso nuo to, ar valstybėse narėse galiojančios nuostatos įgalina atitinkamus asmenis nustatyti savo kaip aklojo ar neįgaliojo, kuriam suteikiama teisė pasinaudoti atleidimu nuo importo muitų, statusą. 76 straipsnis 1. Daiktų, kuriuos 71 ir 72 straipsniuose nurodyti asmenys įveža be importo muitų, negalima skolinti, išnuomoti ar perleisti už atlygį ar nemokamai prieš tai nepranešus kompetentingoms institucijoms. 2. Jei daiktas yra paskolinamas, išnuomojamas ar perleidžiamas asmeniui, įstaigai ar organizacijai, kurie turi teisę pagal 71 ir 72 straipsnius pasinaudoti atleidimu nuo importo muitų, atleidimas nuo importo muitų galioja ir toliau su sąlyga, kad tas asmuo, įstaiga ar organizacija naudoja tą daiktą tokiais tikslais, pagal kuriuos importo muitai netaikomi. Kitais atvejais skolinant, išnuomojant ar perleidžiant, reikia prieš tai sumokėti importo muitus pagal tarifus, galiojusius tą dieną, kai daiktai buvo paskolinti, išnuomoti ar perleisti, atsižvelgiant į tų daiktų rūšį ir tą dieną kompetentingų institucijų nustatytą ar pripažintą jų muitinę vertę. 77 straipsnis 1. Įstaigos ir organizacijos, turinčios teisę pagal 71 ir 72 straipsnyje nustatytas sąlygas būti atleistos nuo importo muitų, gali daiktus, kuriuos yra įvežusios, nepelno pagrindu skolinti, nuomoti ar perleisti už atlygį ar nemokamai akliesiems ir kitiems neįgaliesiems, kuriais jos rūpinasi, nemokėdamos atitinkamų muitų. 2. Jokiomis kitomis sąlygomis, išskyrus nurodytas šio straipsnio 1 dalyje, minėti daiktai negali būti skolinami, nuomojami ar perleidžiami prieš tai nepranešus kompetentingoms institucijoms. Jei daiktas paskolinamas, išnuomojamas ar perleidžiamas asmeniui, įstaigai ar organizacijai, turinčiai teisę pagal 71 straipsnio 1 pastraipą ar 72 straipsnio 1 dalį būti atleistai nuo importo muitų, atleidimas nuo importo muitų ir toliau galioja su sąlyga, kad tas asmuo, įstaiga ar organizacija naudoja tą daiktą tais tikslais, pagal kuriuos importo muitai netaikomi. Kitais atvejais skolinant, išnuomojant ar perleidžiant reikia prieš tai sumokėti importo muitus pagal tarifus, galiojusius tą dieną, kai prekės ar įranga buvo paskolinti, išnuomoti ar perleisti, atsižvelgiant į tų prekių ar įrangos rūšį ir tą dieną kompetentingų institucijų nustatytą ar pripažintą jų muitinę vertę." 2 straipsnis Šis reglamentas įsigalioja trečią dieną po jo paskelbimo Europos Bendrijų oficialiajame leidinyje. Jis taikomas nuo 1992 m. sausio 1 d. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 1991 m. lapkričio 7 d. Tarybos vardu Pirmininkas P. Dankert [1] OL L 105, 1983 4 23, p. 1. [2] OL L 373, 1988 12 31, p. 1. --------------------------------------------------